Colette L. Brix (DF), 2011-04-07:
Der er nogle nødder, der er hårdere at knække end andre, sådan er det.
Det her lovforslag er så en del af det forlig, som blev indgået i januar måned mellem regeringen, Dansk Folkeparti og Kristendemokraterne om den her ansvarlige lånekapital.
Det, der er vigtigt, er, at 20 pct. af kapitalen går til det traditionelle ventureområde, mens 80 pct. nu bliver investeret i ganske almindelige små og mellemstore virksomheder.
Det er interessant.
Lovforslaget omhandler Vækstfondens rolle i den nye struktur med øget risikovillig kapital til de ganske almindelige små og mellemstore virksomheder.
Vækstfonden vil via lån fra pensionssektoren skyde kapital ind i Dansk Vækstkapital, som så igen investerer i de her små og mellemstore virksomheder.
I Dansk Folkeparti går vi varmt ind for, at Vækstfonden skifter fokus fra at være en elitær fond til at blive en bredspektret fond, der varetager alle små og mellemstore virksomheders interesser.
Det skal nemlig ikke kun nu handle om biotech-, cleantech - og it-områderne, men også om ganske almindelige virksomheder, der skaber vækst og arbejdspladser i Danmark.
Det er de nemlig rigtig gode til.
Vi er også meget tilfredse med, at Vækstfonden skal være mest på dupperne i kriseperioder og så skal henvises til at trække sig tilbage i opgangstider, så Vækstfonden bliver et supplement til det eksisterende kapital- og venturemarked – et supplement.
Vi vil jo gerne alle sammen være tilfredse.
Samtidig sker der i kølvandet på den nye struktur og funktion for Vækstfonden nødvendige ændringer i organisationen.
Med denne nye struktur og brede formulering af Vækstfondens rolle bliver det også muligt for flere finansielle virksomheder at give vækstgarantier.
Ud over pengeinstitutterne vil f.eks. også leasingselskaberne og mezzaninlånevirksomhederne via Vækstfonden kunne give garanti i forbindelse med lån til virksomhederne.
Så i tillæg til alt dette oprettes der også låne- og garantiordninger i Vækstfonden til at supplere kapitalen fra Dansk Vækstkapital med.
Vækstfonden vil således fremover også have vækstlån på op til 7,5 mio. kr. til iværksættervirksomheder, vækstkaution til lidt større lån og mezzaninkaution til mezzaninlån.
Disse tre nye ordninger vil tilsammen skyde 2,25 mia. kr. ind i små og mellemstore virksomheder ud over de 5 mia. kr., som kommer fra Dansk Vækstkapital.
Der kommer altså virkelig en vitaminindsprøjtning i form af ny kapital til ganske almindelige små og mellemstore virksomheder, som vi er rigtig tilfredse med.
Til sidst vil jeg bare sige, at nu har vi levet med den her Vækstfond i rigtig mange år, nogle har været glade, og nogle har været mindre glade, nogle har været tilfredse, og nogle har været mindre tilfredse, alt afhængigt af hvem der har søgt, og hvem der har fået penge – og hvem der har fået en lang næse: tjuhej, du skal gå, du kan godt gå hjem uden noget.
Det vil jeg være rigtig tilfreds med og synes også vil være glædeligt for os, der sidder i Folketinget, nemlig at vi kan se, hvilke virksomheder der får tilkendt at kunne være en af de heldige.
Med dette vil jeg sige tak.
Så vil jeg også gerne sige, at selvfølgelig er bestyrelsen i Vækstfonden også rigtig, rigtig vigtig, nemlig at der sidder nogle rigtig dygtige folk, der kan finde ud af det her, og som også selv har prøvet at oprette virksomheder.